PATVIRTINTA

Skuodo rajono savivaldybės tarybos

2022 m. kovo 16 d. sprendimu Nr. T10-52/T9-

**SKUODO VAIKŲ LOPŠELIO-DARŽELIO 2021 METŲ VEIKLOS ATASKAITA**

**VADOVO ŽODIS**

Šiandien jau nėra ryškios prieštaros, kad žmogaus gyvenimo sėkmė, išsilavinimas nemaža dalimi priklauso nuo kokybiško ikimokyklinio ugdymo – tai kas lemia, kad ikimokyklinis, priešmokyklinis ugdymas(is) būtų kokybiškas.

Pirmas žingsnis į kokybišką ikimokyklinį ugdymą yra paradigmų kaita, tai yra perėjimas nuo klasikinės normatyvinės paradigmos (tai, kas buvo) prie laisvojo ugdymo paradigmos (tai, ko siekiame šiandiena), kai ugdytojas siekia sudaryti kuo palankesnes demokratiškas sąlygas ugdytinio vidinių galių plėtotei, jo saviraiškai ir saviraidai, keldamas tikslą ugdyti laisvą, kūrybingą asmenybę, kai vyksta ugdymo(-si) proceso kaita nuo akademinio prie natūralaus patirtinio ugdymo (-si) modelio.

Antras žingsnis – ugdymo(-si) programa, ugdymo(-si) turinys – tai pedagogų, vadovų, tėvų susitarimas, tvirtinamas savivaldybės.

Na ir kompleksinis, trečias žingsnis – tai pedagoginės strategijos, tokios kaip patirtinio, situacinio, imitacinio, ir kitos ugdymo(si) strategijos, įvairios vaikų pasiekimų vertinimo strategijos, ugdymosi aplinka ir priemonės, metodai praturtinti informacinėmis komunikacinėmis technologijomis.

Vaikai turi specifinių poreikių ir pažįsta pasaulį skirtingais būdais, todėl labai svarbu sukurti tinkamą ugdymo(si) aplinką, aprūpinti grupes įvairiomis priemonėmis, sudaryti sąlygas vaikams rinktis, o pedagogams ir vadovams labai svarbu: kompetencija ir kvalifikacija, tobulėjimas ir atsakomybė, kad būtų užtikrintas kokybiškas ugdymas organizacijoje.

Mūsų, Skuodo vaikų lopšelio-darželio organizacijos, visi darbuotojai susitelkę dirba, stengiasi, kad Skuodo rajono savivaldybės mažieji gautų kokybišką ugdymą(sį).

**I SKYRIUS**

**STRATEGINIO VEIKLOS PLANO ĮGYVENDINIMAS**

Įgyvendinant Skuodo rajono savivaldybės strategijos 1 programos „Ugdymo kokybės ir mokymosi aplinkos užtikrinimas“ tikslus: užtikrinti ugdymo programų vykdymą, jų įvairovę, kurti saugią ir patrauklią ugdymo aplinką, skatinti aktyvią ugdymo įstaigų bendruomenių veiklą ir numatytus prioritetus: jaunų šeimų aktyvinimas, verslumo skatinimas, aplinkosaugos idėjų propagavimas ir įgyvendinimas bei turizmas, Skuodo vaikų lopšelio-darželio strateginį tikslą – sudaryti sąlygas kiekvieno vaiko prigimtinių, socialinių, pažintinių poreikių tenkinimui, kurti aukštų lūkesčių ir sėkmės kultūrą organizacijoje bei strateginius prioritetus: skatinti šeimas įsitraukti į ugdymo(si) procesą, ugdyti vaikų verslumo pradmenis, kūrybišką požiūrį į supantį pasaulį, ekologinės kultūros pradmenis, skatinti norą keliauti, 2021 m. sausio 28 d. Skuodo vaikų lopšelio-darželio pedagogų ir specialistų tarybai pritarus, Skuodo vaikų lopšelio-darželio direktoriaus 2021 m. sausio 29 d. įsakymu Nr. V1-21 patvirtinti Skuodo vaikų lopšelio-darželio metų veikos tikslai: kurti šiuolaikišką organizaciją ir užtikrinti sėkmingą ugdymo programų įgyvendinimą stiprinant pedagogų kompetencijas ir turtinant materialinę bazę, kurti modernią, saugią ir sveiką vaikų ugdymo(si) aplinką, vystyti įstaigos ir šeimos partnerystę siekiant darnaus asmenybės ugdymo(si), patvirtintas Skuodo vaikų lopšelio-darželio veiklos planas, kurį įgyvendino visa lopšelio-darželio bendruomenė: pedagogai, pagalbos vaikams specialistai, tėvai ir techninis personalas. Kad organizacija veiktų sklandžiai, kad visi numatyti tikslai būtų įgyvendinti, siekiant įtvirtinti tvarios, pasidalytosios lyderystės ir demokratijos principus, metų eigoje buvo sudarytos, darbą organizavo ir priiminėjo sprendimus 11 komisijų (Vaiko gerovės, Pedagogų ir specialistų atestacijos, Pedagogų etikos ir kt.), 7 nuolat veikiančios darbo grupės (strateginio plano rengimo, vidaus įsivertinimo, dvi metodinės grupės, vidaus kontrolės priežiūros ir kt.), projektams įgyvendinti, prevencinei veiklai vykdyti, renginiams organizuoti buvo sudaryta 11 trumpalaikių darbo grupių (metų mokytojo ir metų specialisto rinkimų organizavimo, ES projekto „Bendrystės džiaugsmas“ įgyvendinimo, Nacionalinio, Lietuvos kapitalo įmonių finansuojamo projekto „Sveikatiada“ vykdymo ir kt.). Visą organizaciją telkė, sprendė problemas, teikė pagalbą pedagogams, tėvams, rengė informaciją ir ją viešino lopšelio-darželio internetiniame puslapyje, elektroniniame dienyne „Mūsų darželis“, *„Facebook“* paskyroje profesionali administracijos komanda ir bendradarbiaujanti, atsakinga lopšelio-darželio taryba.

**1. Kurti šiuolaikišką organizaciją ir užtikrinti sėkmingą ugdymo programų įgyvendinimą stiprinant pedagogų kompetencijas ir turtinant materialinę bazę.**

Galima sakyti, kad besimokanti, šiuolaikinė organizacija – tai organizacija, kuri skatina mokytis savo narius, sistemingai vertina savo veiklos efektyvumą bei identifikuoja problemines sritis, kurias vėliau tobulina. Toks procesas reikalauja ne tik gebėjimo nuolat aktyviai dalyvauti įvairiuose organizacijos veiklos procesuose ir tobulinti savo kompetencijas, bet ir gebėti suvaldyti motyvavimo, skatinimo, organizavimo, planavimo ir kitus procesus. Skuodo vaikų lopšelio-darželio (toliau – Darželio) pedagogai kryptingai mokosi vieni iš kitų, todėl nuolat dalinasi savo patirtimi ir veda atviras veiklas, kurios dėl pasaulyje egzistuojančios pandemijos didžiąja dalimi persikėlė į virtualią erdvę ir yra filmuojamos. Taigi per 2021 metus pravestos 25 tiesioginės/kontaktinės ir 69 filmuotos atviros veiklos, kurios paviešintos *„YouTube“* platformoje, sukūrus nuorodų biblioteką, sudaroma galimybė visiems pedagogams peržiūrėti atviras veiklas ir jas analizuoti, aptarti ir reflektuoti kiekvieną antradienį metodiniuose ir probleminių grupių pasitarimuose 14 val. *Zoom* platformoje.

Ugdymo procesui gerinti nuolat identifikuojamos probleminės sritys, skatinama gerosios patirties sklaida, komandinis darbas ir bendruomeniškumas, todėl pedagogų darbas buvo organizuojamas pagal Skuodo vaikų lopšelio-darželio direktoriaus 2021 m. vasario 8 d. įsakymu Nr. V1-29 sudarytas problemines grupes: fizinio aktyvumo skatinimo „Fizinis aktyvumas – vaikų sveikata ir džiaugsmas“ (problema – nepakankamas vaikų fizinis aktyvumas, netaisyklinga vaikų laikysena), „IMO LEARN metodikos taikymas ugdymo procese (problema – IMO LEARN interaktyviųjų kubų metodika ne pilnai taikoma lopšelyje-darželyje), „Taisyklės ir susitarimai Skuodo vaikų lopšelyje-darželyje“ (problema – grupių taisyklės ir susitarimai nepakankamai veiksmingi), „Teatras ir kalbinė ūgtis“ (problema – nepakankamas dėmesys ieškant ugdymo formų vaikų saviraiškos poreikiui tenkinti, panaudojant vaikų teatro galimybes), „Kūrybiškas edukacinių žaidimų elementų plėtojimas vidaus ir lauko erdvėse ugdant vaikų, turinčių specialiųjų ugdymosi poreikių, pažintinius gebėjimus“ (problema – vaikai, turintys specialiųjų ugdymosi poreikių, manipuliuoja žaislais, sunkiai įsitraukia į edukacinius žaidimus, kurie lavina pažintinius procesus) ir „Smulkiosios motorikos lavinimas ankstyvajame amžiuje“ (problema – daugumos ankstyvojo amžiaus vaikų smulkiosios motorikos įgūdžiai nepakankamai išlavėję, kurie lemia vėlesnę kalbos raidą).

Pasauliui vystantis link informacinės visuomenės, ugdymo įstaigai nebepakanka vadovautis vien įtvirtintomis nuostatomis, tenka iš aplinkos atsirinkti savo veiklos tobulinimui reikalingas žinias bei informaciją, jas kūrybiškai panaudoti projektuojant bei modeliuojant šią veiklą. Darželio pedagogai kasmet įvertina savo kompetencijas ir kvalifikaciją, jas tobulina kvalifikaciniuose renginiuose, išsikelia kitų metų tikslus, tobulintinas sritis ir jas aptaria su kuruojančiu vadovu. Per 2021 metus Darželio vadovai kvalifikaciją kėlė 188 valandas, pedagogai – 331 dieną (473 valandos), vidutiniškai vienam pedagogui tenka 7 dienos, 2 pedagogai baigė pedagoginius-psichologinius kursus. Mokymasis komandoje savo ruožtu skatina tvirtesnių tarpusavio santykių kūrimą, organizacijos strateginių tikslų siekimą. Darželio vadovai organizacijoje stengiasi skatinti pedagogų asmeninį tobulėjimą dermėje su asmenine atsakomybe. Įgyvendinant kvalifikacijos tobulinimo tvarkos aprašą, pedagogai skatinami kvalifikacijos renginiuose įgytas žinias ir gebėjimus aktyviai taikyti savo praktinėje veikloje. Kiekvienas pedagogas pildo kvalifikacijos kėlimo ataskaitas apie įvykusius kvalifikacijos kėlimo renginius, kur išryškinama, kas ir kaip bus taikoma pedagogo darbe, įgyvendinant ugdymo programas. Svarbu pažymėti, kad siekiant užtikrinti aukštą švietimo kokybę, organizacijoje veikia 2 mokytojų ir pagalbos mokiniui specialistų metodiniai rateliai, du kartus per metus Mokytojų ir pagalbos mokiniui specialistų atestacijos komisija, vadovaudamasi Skuodo savivaldybės administracijos direktoriaus patvirtinta atestacijos programa, suteikia pedagogams kvalifikacines kategorijas. 2021 m. vertintojų grupė ir atestacijos komisija įvertino ikimokyklinio ugdymo mokytojo (auklėtojo) metodininko teorinį pasirengimą, praktinę veiklą ir pirmą kartą Darželio istorijoje suteikė mokytojo (auklėtojo) eksperto kvalifikacinę kategoriją.

Įgyvendinant „Naujai pradėjusių dirbti pedagogų auginimo modelį“ organizacijoje, 2021 m. Šiaulių universitete studijavo 5 pedagogai, Klaipėdos universitete – 1 pedagogas, Klaipėdos valstybinėje kolegijoje – 1-as auklėtojo padėjėjas. Į pagalbą naujai pradėjusiems dirbti pedagogams direktoriaus įsakymu paskirti mentoriai (labiau patyrę pedagogai), o praėjus 100 dienų nuo darbo pradžios (2021 m. gruodžio 10 d.) buvo organizuojama tradicinė pedagogų šventė „Šimtadienis“, kurios metu naujieji pedagogai kolegoms įvairiomis formomis pristato savo džiaugsmus, rūpesčius.

Pedagoginis darbas yra ypatinga veikla, nes pats pedagogas yra savo darbo meistras. Jis veikia ugdytinius savo žiniomis, jausmais, vertybėmis, patyrimu ir įgūdžiais, o pedagoginio personalo motyvavimas vienas iš veiksnių, lemiančių Darželio veiklos efektyvumą, todėl jau tradiciškai 2021 m. gruodžio mėn. vyko metų mokytojo (auklėtojo) ir specialisto rinkimai, taip įvertinant pedagogus už metų darbą ir pasiekimus. Organizacijoje turime ir eilę kitų tradicijų, motyvuojančių darbuotojus: pedagogų autorinių darbų leidyba, gerosios pedagogų patirties sklaidos organizavimas rajone, regione ir šalyje, papildomos nedarbo dienos atlikus svarbius darbus organizacijoje, sveikinimo koncertai, išvykos mokytojų dienos proga ir kt.

Ieškant vaikui tinkamiausių ugdymo(si) formų ir būdų, užtikrinant parengtų programų kokybišką įgyvendinimą, per 2021 m. pagamintos 225 metodinės priemonės, vidutiniškai vienam pedagogui tenka po 5 ugdymo priemones. Darželio pedagogai ne tik geba ugdymo procese naudoti esamas priemones, bet yra sumanūs, išradingi, kai kuria visai naujas, atitinkančias vaikų poreikius, amžių, sumanumą, priemones, todėl gerinant ugdymo procesą ir ugdytinių pasiekimus, užtikrinant kokybišką pedagogų patirties sklaidą visus 2021 metus buvo kuriamas ir pildomas „Užduočių bankas“ įvairiose virtualiose platformose, kurios virto priemonių parodomis ir buvo paskelbtos Darželio internetinio puslapio skyriuje „Patirties pamokos“ (pvz., probleminės grupės „Vaikų, turinčių specialiųjų ugdymosi poreikių, kalbinių gebėjimų ugdymas taikant inovatyvius ugdymo metodus“ virtuali priemonių paroda, mokytojos (auklėtojos) metodininkės Jovitos Liaučienės 30 ugdymo priemonių idėjų ir 80 skaitmeninių užduočių, 4 skaitmeninių ugdymo priemonių paroda, mokytojos (auklėtojos) metodininkės Daivos Šukienės ir mokytojos (auklėtojos) Dianos Prialgauskienės knygos paroda „20 įdomiausių Moksliuko atradimų, mokytojos (auklėtojos) metodininkės Genovaitės Jakštienės priemonių paroda ir kt.).

Ugdomoji erdvė (grupė, pastatas, lauko erdvės ir kt.) turi būti turtinga, teikianti vaikui daugybę galimybių pažinti pasaulį, bei ugdyti kuo įvairesnius gebėjimus. Užtikrinant sėkmingą ugdymo programų įgyvendinimą ir gerinant veiklų lauko erdvėse kokybę, pedagogai vedė atviras veiklas pagal teminį išplanavimą lauke: Darželio kieme, parke, Apuolės piliakalnyje, gyvulininkystės ūkyje ir kt. Tad iš viso lauko aplinkoje pravestos, nufilmuotos ir į *„YouTube“* platformą patalpintos 22 veiklos.

Padedant vaikams išsiugdyti socialinius, emocinių sunkumų įveikimo gebėjimus bei savikontrolės įgūdžius, pagarbos sau ir kitiems jausmus, organizacijoje buvo įgyvendinamos įvairios prevencinės programos. 2021 metais nuo rugsėjo iki gegužės mėnesio visose priešmokyklinio ugdymo grupėse buvo įgyvendinama „Zipio draugai“ prevencinė programa, socialinis pedagogas 5–6 metų vaikams kartą per mėnesį organizavo ir įgyvendino socialinėje įgūdžių stiprinimo programoje numatytus užsiėmimus: 01 mėn. – „Mano Lietuva“, 02 mėn. – „Geltona, žalia, raudona“, 03 mėn. – „Kūrybiškumas ir darbštumas“ ir kt. Skatinant vaikų emocinį išsilavinimą – pažinti, suprasti ir išreikšti savo jausmus, psichologo asistentas 5–6 metų amžiaus vaikų grupėse įgyvendino šiuos prevencinius užsiėmimus: 01 mėn. – „Supykę balionai“, 02 mėn. – „Šviesoforas“, 03 mėn. – „Kiekvienas jausmas turi savo spalvą“ ir kt.

Plėtojant vaikų kūrybines galias, suteikiant galimybę save realizuoti, 2021 m. buvo didinama neformalaus švietimo programų pasiūla (2020 m. dėl Covid-19 pandemijos neformalus švietimas buvo apribotas) tai – vokalinis ansamblis „Lakštutės“, instrumentinis ansamblis „Tauškutis“, ansamblis „Lašiukai“, muzikavimas „Žvirbliukai“, choras „Priešmokyklinukai“, dailės būrelis, darbuotojų ansamblis „Oktava“, 4 grupėse parengta ir įgyvendinta ikimokyklinio ir priešmokyklinio amžiaus vaikų neformaliojo vaikų švietimo teatrinio ugdymo programa „Žaidžiu teatrą“. Taip pat šokių klubas „Kubana“ atnaujino savo veiklą ir choreografijos būrelis vyko 4 grupėse. Tad 2021 m. Darželyje veikė net 15 neformaliojo švietimo būrelių.

Vaiko gerovės komisija (Toliau – VGK) 2021 m. organizavo 3 posėdžius ir 12 pasitarimų, kurių metu buvo svarstyti 39 klausimai ir priimti 39 nutarimai. VGK šiais metais didžiausią dėmesį skyrė vaikų švietimo pagalbos organizavimui, ugdymo problemų sprendimui, ikimokyklinio ir priešmokyklinio ugdymo programų pritaikymui, vaikų sveikatinimui ir saugaus elgesio prevencijai. 2021 m. gruodžio mėn. duomenimis, Darželį lanko 326 vaikai, iš jų, gruodžio mėn. duomenimis, 28 vaikai, turintys specialiuosius ugdymosi poreikius: 3 vaikai turintys vidutinius, 23 vaikai – didelius ir 2 vaikai, turintys labai didelius ugdymosi poreikius. 21 vaikas ugdosi specialiojo ugdymo grupėse: 14 vaikų ikimokyklinio ugdymo ir 7 vaikai priešmokyklinio ugdymo. 7 vaikai ugdosi taikant pilną integraciją – „Saulutės“ korpuse 5 vaikai, „Liepaitės“ – 2 vaikai. Atsižvelgiant į pandemijos situaciją šalyje, dalinė integracija nebuvo taikoma. VGK atliko 12 pirminių specialiųjų ugdymosi poreikių įvertinimų vaikams iš bendrojo ugdymo grupių ir rekomendavo vaikų raidą įvertinti pedagoginėje-psichologinėje tarnyboje (toliau – PPT).

Atsižvelgiant į PPT rekomendacijas, visiems specialiųjų ugdymosi poreikių turintiems vaikams buvo teikiama logopedo, socialinio pedagogo pagalba, psichologo asistento, specialiojo pedagogo, judesio korekcijos specialisto paslaugos. PPT rekomendacijose 10 vaikų rekomenduojama mokytojo padėjėjo pagalba, todėl 2021 m. rugsėjo mėn. specialiojo ugdymo grupėse pagalbą teikia 2 mokytojo padėjėjai. Logopedo pagalba iš bendrojo ikimokyklinio ir priešmokyklinio ugdymo grupių teikiama 45 vaikams. Pavėžėjimo paslauga iš / į Darželį VGK sprendimu, gruodžio mėnesio duomenimis, kasdien buvo teikiama 25 vaikams. Skuodo vaikų lopšelį-darželį lanko 16 vaikų, kuriems nuo 2021 m. rugsėjo 1 d. skirtas privalomas ikimokyklinis ugdymas. VGK Darželyje organizavo akcijas, vykdė prevencines programas, konsultavo tėvus ir pedagogus jiems rūpimais klausimais. VGK nariai, sprendžiant įvairias problemas, susijusias su Skuodo vaikų lopšelį-darželį lankančių vaikų gerove, glaudžiai bendradarbiavo su Skuodo socialinių paslaugų šeimai centu, Skuodo rajono pedagogine-psichologine tarnyba, Skuodo rajono savivaldybės Vaiko gerovės komisija, Skuodo vaiko teisių apsaugos skyriaus specialistais.

Vaikų kompetencijų ir gebėjimų ūgčiai nuolat veikia „JET“ ir dvi „NUT“ laboratorijos. „JET“ laboratorijoje veiklos vyko 4–6 m. amžiaus ugdytiniams: 2 ikimokyklinio ir 5 priešmokyklinio amžiaus grupėms. Veiklų metu siekiama per eksperimentus ir tyrinėjimą ugdyti vaikų kritinį mąstymą, gebėjimą pabaigti darbus iki galo ir susikaupti. Šio tikslo yra siekiama per tris tyrinėjimų sritis: mokslo tyrinėjimų, gamtos stebėjimų ir meninės veiklos. „NUT“ laboratorijoje „Saulutės“ korpuse su „IMO learn“ kubais iš viso dirba 14 pedagogių (8 grupės), 3 mokytojai naujai mokosi ugdymo procese taikyti „IMO learn“ metodiką. Per 2021 m. laboratorijoje pravesti 302 užsiėmimai: 148 veiklos priešmokyklinio amžiaus ir 154 veiklos ikimokyklinio amžiaus vaikams. „NUT“ laboratorijoje „Liepaitės“ korpuse su „IMO learn“ kubais dirba 8 pedagogai (5 grupės). Per 2021 m. laboratorijoje pravesta 360 užsiėmimų: 144 veiklos priešmokyklinio amžiaus ir 216 veiklų ikimokyklinio amžiaus vaikams.

ESFA projekto „Edukacinių procesų modernizavimas Skuodo rajono savivaldybės ikimokyklinio ugdymo įstaigose“ (projekto kodas Nr. 09.2.1-ESFA-K-728-02-0019) įgyvendinimo metu buvo sukurtas naujas ikimokyklinio ir priešmokyklinio ugdymo modelis. Projekto metu sukurta metodika – tai modelis, į kurį sudėtos ikimokyklinio ir priešmokyklinio ugdymo vaikų ugdymui skirtos užduotys. Leidinyje iš viso sudėta 150 užduočių, iš kurių 117 yra naujai sukurtos, ir 33 užduotys adaptuotos, pritaikytos ikimokyklinio ir priešmokyklinio amžiaus vaikų ugdymui. Projekto baigiamoji konferencija vyko 2021 m. kovo 16 d. *Zoom* platformoje, kurios metu buvo aptartos projekto veiklos, pristatyti rezultatai ir projekto išliekamoji vertė.

Verslumo ugdymas(is) grindžiamas aktyvia, savarankiška ugdytinių veikla, skatinančia mąstyti ir veikti. Verslumo mokymas yra orientuotas į vaikų individualių savybių ir įgūdžių vystymą. Ugdytinis yra pagrindinis ugdymo(si) proceso dalyvis, tik jis pats sąmoningai, aktyviai mokydamasis gali išsiugdyti reikiamas kompetencijas. Pedagogo pareiga – nukreipti ugdytinį tinkama linkme bei jam padėti. Darželio 5–6 metų ugdytiniai, padedami pedagogų, savo grupėse 2021 m. vasario 24 d. įgyvendino verslumo projektus  „Žaidžiame mugę“, kurių metu ugdytiniai susipažino su verslumo principais ir pinigų verte.

Organizacijos įsivertinimas – vertės nustatymo procesas, kuris įgalina priimti sprendimus, skatinančius tobulinti organizacijos veiklą. Įsivertinimo paskirtis – padėti Darželio bendruomenei vykdyti švietimo stebėseną, naudojantis į temas ir sritis sugrupuotais veiklos rodikliais, nustatyti organizacijoje teikiamą švietimo kokybę ir priimti pagrįstus sprendimus, laiduojančius Darželio veiklos tobulinimą, todėl Darželio veiklos kokybės įsivertinimo grupė 2021 m. atliko du tyrimus: „Nuotolinio ugdymo(si) patirtis“ – (anketa iš 10 kl.) apklausta 12 priešmokyklinio ugdymo pedagogų ir specialistų, 41 priešmokyklinio amžiaus vaikų tėvelis. Tyrimo metu buvo palyginti I ir II karantino etapai (tyrimo rezultatai pristatyti pedagogų tarybos posėdyje sausio 28 d.) ir „Nuolatinis profesinis tobulėjimas“ (anketa iš 9 kl.) apklaustas 41 pedagogas. Tyrimo tikslas – išsiaiškinti, kokią reikšmę ikimokyklinės įstaigos pedagogams turi profesinis tobulėjimas.

Norint ugdyti aktyvų, smalsų, savo gebėjimais pasitikintį, mokytis norintį ikimokyklinio ir priešmokyklinio amžiaus vaiką, didelį dėmesį skiriame ugdymo erdvių turtingumui ir estetikai – liepos ir rugpjūčio mėnesiais organizuotas vidaus erdvių dalinis atnaujinimas ir remonto darbai, o turtinant ugdymo grupių aplinką, 2 k. per metus ir visus metus pagal pedagogų pageidavimus organizuojamas masinis grupių aprūpinimas ugdymo(si) priemonių paketais.

Projektų metodas yra didaktikos sistemoje ir pedagoginėje praktikoje pripažintas ir visavertis aktyvaus, patirtinio ugdymo(si) metodas. Jis sėkmingai taikomas ir vaikų, ir suaugusiųjų mokymui(si). Projektų metodas taikomas, laikantis labai aiškių ir konkrečių etapų, projektai turi nusistovėjusią struktūrą, kartu šis metodas yra itin lankstus ir kontekstualus, jis susijęs su santykiais, susitarimais, prasminga vaikų veikla, „ugdymu kiekvienam ir visiems“. Svarbu, kad priešmokyklinio ugdymo grupėje vykdydami projektinę veiklą, pedagogai gali veiksmingai taikyti praktines naujoves, o vaikams sukuriamos išskirtinės galimybės išmokti mokytis ir kaupti patirtį. Šis metodas vertinamas kaip itin tinkamas priešmokykliniam ugdymui, todėl 2021 m. remiantis projekto „Inovacijos vaikų darželyje“ (Nr. 0 9.2.1-ESFA-V-726-01-0001) metu sukurtų ir priešmokyklinio ugdymo pedagogams siūlomų grupės ir lauko veiklų projektų pavyzdžiais, projekto lektorės organizavo mokymus (nuotoliniai mokymai *Zoom* platformoje, kurių metu buvo daromi vaizdo įrašai ir patalpinti uždaroje Padlet sienoje tam, kad 100 proc. pedagogų galėtų dalyvauti mokymuose) „Inovacijos vaikų darželyje“ ne tik priešmokyklinio ugdymo, bet ir ikimokyklinio ugdymo Darželio pedagogams. Mokymų programos tikslas – atnaujinti nuostatas ir požiūrį į priešmokyklinį ir ikimokyklinį ugdymą, motyvuoti kaitai, tobulinti mokymų dalyvių kompetencijas, įgalinančias diegti ir kurti inovacijas, būtinas kokybiškam ugdymo programų įgyvendinimui. Mokymai unikalūs tuo, kad yra pateikiami projekto metu parengti metodinės medžiagos rinkiniai – du projektų rinkiniai vidaus (50) ir lauko (50) veikloms įgyvendinti, todėl kiekvienos Darželio priešmokyklinio ugdymo grupės pedagogai parengė ir įgyvendino po vieną projektą iš pateiktų rinkinių: „Buratinų“ grupė – meninės kompetencijos projektas grupės veikloms įgyvendinti „Kaip papuošti eglutę?“, „Boružėlių“ grupė – pažinimo kompetencijos projektas lauko veikloms įgyvendinti „Ką galime rasti pievoje?“, „Smalsučių“ grupė – pažinimo kompetencijos projektas grupės veikloms įgyvendinti „Miško paslaptis“ ir kt.

Organizacijoje didelį dėmesį skiriame vaiko tautinio identiteto formavimuisi. Čia labai svarbu – vaiko paties prigimtis ir jį supančios kultūrinės tradicijos. Augdamas, iš savo tautos tradicijų ir vertybių, vaikas išmoksta dorovės principų, artimo meilės svarbos, savo paties vertės, laisvės suvokimo. Be abejonės, nuo mažų dienų vaikas, mylėdamas savo tautą, išsiugdo pagarbą ir kitų tautų žmonėms, išmoksta dalintis su kitais savo talentais ir savo idėjomis. Kitos tautos turi savo kultūras, kurios irgi yra vertingos ir iš kurių galima vaikams mokytis ir gėrėtis jų dvasinėmis vertėmis. Puoselėjant tautinę kultūrą ir istoriją,. Skuodo vaikų lopšelio-darželio direktoriaus 2021 m. sausio 7 d įsakymu Nr. V1-8 buvo sudaryta darbo grupė Sausio 13-osios paminėjimui organizuoti. Dalyvaujant pilietinėje iniciatyvoje „Atmintis gyva, nes liudija“, organizacijos bendruomenė kiekviename lange uždegė po atminimo žvakutę, o visus į Darželį atvykstančius vaikus, tėvelius ir darbuotojus kieme pasitiko to laikmečio muzika, žibantys „Gediminaičių stulpai“ ir „Neužmirštuolė“. Sausio 13-osios paminėjimui įgyvendinta ir pilietiškumo akcija „Mano Lietuva“, kurios metu kiekvienos grupės ugdytiniai dainas, gražiausius žodžius, šokius skyrė Lietuvai, o gražiausios akimirkos sugulė į video filmuką „Mano Lietuva“.

Taip jau sutapo, kad 2021 m. vasario 16-ą dieną vaikai šventė dvi šventes – ugdytiniai grupėse paminėjo ir Lietuvos gimtadienį ir Užgavėnes. Šventės įgyvendintos labai kūrybiškai: ugdytiniai iki pietų kalbėjo apie Lietuvą, jos istoriją, simbolius, statė pilis, gražiausius piešinius ir dainas skyrė Lietuvos gimtadieniui paminėti. Renginius vaikai užbaigė susėdę prie didelių ekranų ir peržiūrėję socialinio, specialiojo pedagogų ir meninio ugdymo mokytojo sukurtą video „Geltona, Žalia, Raudona“, prie kurio įgyvendinimo aktyviai prisidėjo ir ugdytinių tėveliai. Taip pat organizacijos langus puošėme tautine tematika ir dalyvavome respublikinėje ikimokyklinio ir priešmokyklinio ugdymo įstaigų kūrybinių darbų parodoje-konkurse „Lietuvos atspindžiai mano lange“ ir kt.

Puoselėjant tradicijas ir tautiškumą, lapkričio 29 d. jau tradiciškai Darželio direktoriaus pavaduotoja ugdymui Simona Jurčė organizavo Advento paskelbimo renginį organizacijoje. Nors ir virtualiai, tačiau renginyje dalyvavo visos lopšelio-darželio ugdytinių grupės: vaikai giedojo giesmeles, grojo, šoko lietuvių liaudies ratelį ir aiškinosi advento vainikų reikšmę. Rengiantis šventei visų lopšelio-darželio grupių ugdytiniai, jų tėveliai pynė savo advento vainikus, kurių nuotraukos sugulė į trumpą filmuką „Advento vainikų parada 2021 m.“

2021 metų renginys „Mažoje širdelėje visa Lietuva“ – skirtas bendravimo ir bendradarbiavimo ryšiams stiprinti. Renginio metu padėkota šešiems lopšelio-darželio socialiniams partneriams-rėmėjams už nuoširdų, šiltą bendravimą ir bendradarbiavimą, už teikiamą paramą bei pagalbą organizuojant renginius ir veiklas lopšelio-darželio vaikams. Per koncertą buvo paskelbtos net šešios nominacijos „Metų socialinis partneris 2020“ ir kt.

**2. Kurti modernią, saugią ir sveiką vaikų ugdymo(si) aplinką.**

Skuodo vaikų lopšelio-darželio organizacija kelia aukštus reikalavimus organizacijos ugdymo(si) aplinkai: fizinei (pastatai, grupės, technologijos ir kt.), socialinei (santykiai, nuotaika, motyvacija ir kt.). Ugdymosi aplinka turi būti estetiška, funkcionali, technologiškai turtinga, pedagogai, pagalbos specialistai, ugdytiniai turi turėti galimybę naudotis įvairiomis informacinėmis komunikacinėmis technologijomis: nešiojamaisiais kompiuteriais, daugialypės terpės įranga (multimedijos, vaizdo, garso įrenginiai, sensorinės priemonės ir kt.), belaide interneto prieiga, interaktyviais ekranais ir t. t. Todėl 2021 metais įsigyti 8 interaktyvūs ekranai. Dabar vienu metu su ekranais gali dirbti 11-os grupių vaikai, įsigijus 30 planšetinių kompiuterių, 16-os grupių vaikai gali individualiai, ar grupėmis atlikti su jais užduotis. 3-ose grupėse sumontavus multimedijas – visos grupės gali jomis naudotis. Dailės kabinetui nupirkta „Olifu“ spalvų mašina. Vis daugiau vaikų gali džiaugtis užsiėmimais, nes įsigyti dar 2 šviesos stalai, 3 kamuoliukų baseinai ir kt.

Atliktas 1 grupės, rūbinės, miegamojo, „Liepaitės“ korpuso salės kapitalinis remontas (savo jėgomis), kosmetinis remontas atliktas 2-ose virtuvėlėse, rūsio laiptinėje. Įrengtas soc. pedagogo kabinetas, Dailės studija ir kt.

Vasaros metu lopšelyje-darželyje veikla nenutrūksta, todėl vasaros karščiams įveikti grupės buvo aprūpintos vandens baseinais (8 vnt.), ventiliatoriais (9 vnt.).

Visus metus, o ypač šiltuoju metų laiku, ypatingai svarbus yra ugdymas lauko erdvėse. Kad užsiėmimai lauke būtų kuo kokybiškesni, įsigyta: 5 lauko virtuvėlės, 5 mobilūs lauko staliukai, pagamintas 21 lauko suoliukas, įrengtas auto parkas (35 vnt. visų amžiaus grupių vaikams – traktoriukai, dviratukai, paspirtukai ir kt.), pastatyti 5 vabzdžių viešbučiai ir kt.

Ne mažiau reikšmingi yra vaikų tarpusavio santykiai, ugdymo motyvacija, kitų ugdymo dalyvių (pedagogų, administracijos, tėvų) bendravimas ir bendradarbiavimas, pagarba individualumui, empatija, nes visa bendruomenė esame atsakingi už galimybę vaikams ugdytis savarankiškai, grupėse ar kolektyve, sudarant tinkamas sąlygas vaikų saviraiškai jų prigimtinių galių sklaidai.

Tam, kad vaikai būtų saugūs, jų savijauta būtų gera, kad vaikai maksimaliai galėtų įsijungti į ugdymo(si) procesą ir pasiektų gerų rezultatų – gebėti suteikti pagalbą vaikams, gerai jaustis turi ir darbuotojai, todėl 2021 metais atlikome tyrimą „Psichosocialinių rizikos veiksnių vertinimas ir mobingo darbe prevencija“. Jo metu buvo vertinama: darbuotojų įtakos darbe turėjimas, pasitenkinimas darbu, subjektyvi sveikata, tobulėjimo galimybės ir kt. Išanalizavus tyrimo rezultatus, pagal pateiktas rekomendacijas buvo suformuluota išvada – įstaigos darbuotojai nėra neigiamai veikiami rizikos veiksnių. Visi darbuotojai dalyvavo seminare „Mobingas?! Samprata, priežastys, veiksmai, dalyviai, pasekmės ir intervencija“, 9 pedagogai dalyvavo 40 val. nuotoliniuose mokymuose „Darbuotojų raštingumo psichikos sveikatos srityje didinimas“, 15 darbuotojų dalyvavo pirmos pagalbos ir higienos įgūdžių mokymuose, visi darbuotojai dalyvavo mokymuose „Gyventojų pasirengimas ekstremalioms situacijoms“ ir kt.

Nepriklausomai nuo to, kad dėl Covid-19 pandemijos apribotas bendravimas organizacijoje, keičiamos kontaktų formos (tiesioginė transliacija, hibridinio įrenginio naudojimas švenčių organizavime…), sistemingai puoselėjamos tradicijos, telkiančios kolektyvą ir kuriančios šiltus santykius tarp darbuotojų, tarp vaikų ir suaugusiųjų, tarp administracijos ir darbuotojų, įtraukiant ir tėvus (lopšelio-darželio 20-mečio jubiliejaus renginiai, vaikų, pedagogų ir tėvų koncertas, naujai pradėjusių dirbti pedagogų „Šimtadienis“, pyragų diena, advento renginiai vaikams ir darbuotojams ir kt.).

Į pagalbą pedagogams įsigyta 50 skaitmeninio turinio EMA pamokų ir EDUKA klasė licencijų. Pradėtas naudoti skaitmeninis turinys ugdymo procese – 26 pedagogai 15-oje grupių. Specialistams nupirkti 2 nešiojami kompiuteriai, spausdintuvas. Įsigydami galingesnes ir greitesnes WiFi stoteles (5 vnt.), sistemingai stipriname belaidį internetinį ryšį, nes geras internetinis ryšys – tai nuotolinio darbo garantas, o nuotolinio darbo pandemijos metu yra daug: darbo grupių, tėvų, pedagogų susirinkimai, renginiai, konferencijos ir kt.

Dėl Covid-19 pandemijos vaikų lankomumas yra apsunkintas, todėl įsigytos 2 hibridinės klasės. Jų dar neįvaldėme, todėl 2022 metais visų laukia intensyvus mokymasis.

Įgyvendinant Švietimo įstatymo 36 straipsnį, nuo 2021 metų rugsėjo pirmos dienos pradėta teikti priešmokyklinio ir privalomo ikimokyklinio ugdymo vaikų, gyvenančių toliau nei 3 km. nuo ugdymo įstaigos, pavėžėjimo paslauga. Šiuo metu pavėžėjimo paslauga suteikiama 25 vaikams iš 8 gyvenviečių.

Pagalbos vaikui, visuomenės sveikatos, sveikatos ir maitinimo organizavimo specialistai sistemingai rūpinasi vaikų sveikatos žiniomis, teisingų įgūdžių ugdymu, konsultuoja pedagogus, tėvus dėl sveikatos išsaugojimo ir stiprinimo būdų. Dėl lėtinių ligų, alergijos 3 vaikams, pagal gydytojų rekomendacijas sudaryti vaistų administravimo ugdymo įstaigoje planai, su jais supažindinti grupių mokytojai. 5 vaikams pritaikytas maitinimas, pagal gydytojų pateiktas rekomendacijas, atsižvelgiant į netoleruojamų produktų sąrašą, paruoštas valgiaraštis bei technologinės kortelės su receptūromis. Pritaikyti valgiaraščiai aptarti su vaikų tėvais bei virtuvės personalu. Apie alergiškus vaikus ir jiems neleistinus vartoti maisto produktus informuoti grupėse dirbantys mokytojai ir auklėtojų padėjėjai.

Kad būtų užtikrinta vaikams patiekiamo maisto ir geriamo vandens kokybė, yra vykdoma laboratorinė savikontrolė. Vieną kartą per metus Nacionaliniame maisto ir veterinarijos rizikos vertinimo institute yra atliekami vandens ir maisto mėginių mikrobiologiniai tyrimai mikroorganizmų skaičiui nustatyti (2021 m. problemų nenustatyta).

Kad sumažinti sergamumą, nuolat stebima lopšelį-darželį lankančių vaikų sveikatos būklė. Pastebėjus ligos požymių, informuojami tėvai ir prašoma pasiimti vaikus iš ugdymo įstaigos. Visa lopšelio-darželio bendruomenė elektroninio dienyno pagalba informuojama apie atnaujintus Covid-19 ligos valdymo reikalavimus bei esančią sergamumo situaciją lopšelyje-darželyje. Nustačius Covid-19 ligos atvejį ugdymo įstaigos bendruomenės nariui, nedelsiant susisiekiama su darbuotojais ir vaikų tėvais, kuriems turi būti taikoma izoliacija ir suteikiama visa reikalinga informacija apie izoliavimosi tvarką bei izoliacijos laikotarpį. Per 2021 m. Covid-19 liga buvo nustatyta 14 darbuotojų ir 13 ugdytinių. Dėl turėto kontakto izoliuotis turėjo 17 darbuotojų ir 171 vaikas, buvo uždarytos 8 grupės. Vykdant priešmokyklinio ugdymo grupių izoliaciją, pagal Skuodo vaikų lopšelio-darželio direktoriaus įsakymus, ugdymas buvo organizuojamas nuotoliniu būdu *Zoom* platformoje.Šiuo metu organizacijoje dviem vakcinų dozėmis pasiskiepiję ar persirgę 71,9 proc. darbuotojų, 23 darbuotojai yra pasiskiepiję trečia vakcinos doze (24 proc.), 4 darbuotojai nepersirgę ir nepasiskiepiję (4,1 procento).

Visus metus atliekamas ugdymo įstaigos aplinkos vertinimas dėl atitikties higienos normų ir teisės aktų reikalavimams – patalpų mikroklimato režimas, vaikų skaičius grupėse, dienos režimas, tinkamas grupės plotas, lopšelio-darželio teritorijos būklė, patalpų valymas ir kt. Pastebėjimai pateikiami ir aptariami su ugdymo įstaigos administracija.

Organizuojant maitinimą, sistemingai priimant produktus, buvo stebima ir vertinama jų kokybė, realizacijos terminai. Pasitaikius neatitikimams, pažeidimai užregistruoti ir susisiekus su tiekėjais, produktai grąžinti atgal. Per metus užregistruoti 4 neatitikimų atvejai.

Kasmet Darželis dalyvauja programoje ,,Vaisių ir daržovių bei pieno ir pieno produktų vartojimo skatinimas ugdymo įstaigose“, finansuojamoje Europos Sąjungos ir Lietuvos Respublikos valstybės biudžeto lėšomis. Pagal šią programą vaikams teikiami vaisiai / produktai (obuoliai, obuolių sultys, morkos, ekologiškas pienas, jogurtas ir sūrio lazdelės ir kt.).

Padedant vaikams saugoti ir stiprinti sveikatą, lopšelyje-darželyje 2021 m. buvo vykdomi užsiėmimai: užkrečiamų ligų profilaktika ir asmens higiena (14 užsiėmimų, dalyvavo 116 vaikų), regėjimo sutrikimų profilaktika (14 užsiėmimų, dalyvavo 152 vaikai), sveika gyvensena (4 užsiėmimai, dalyvavo 50 vaikų), aplinkos sveikata (7 užsiėmimai, dalyvavo 100 vaikų), ėduonies profilaktika ir burnos higiena (16 užsiėmimų, dalyvavo 181 vaikas), sveika mityba (16 užsiėmimų, dalyvavo 194 vaikai).

Pagal programą „Aukime sveiki“ 2021 metais įgyvendinome planą „Sveikata ištisus metus“. Pagal planą pravesta: 10 grupių projektų – 6 „Liepaitės“ korpuse ir 4 „Saulutės“ korpuse, sveikatingumo savaitė „Sveikatos keliu ženkime kartu“, dalyvavo 5 grupės (97 vaikai, 5 mokytojai), 3 sportinės pramogos lauke: „Linksmosios estafetės“, „Sportuok linksmai“ ir „Sportuoti linksma ir smagu“, dalyvavo 43 vaikai, 3 mokytojai, įgyvendintas lopšelio-darželio projektas „Sveikas maistas man gardus – augu sveikas ir žvalus“ dalyvavo 78 vaikai, 4 mokytojai, 12 tėvelių.

Visų lopšelio-darželio grupių vaikai dalyvavo akcijose: „Rieda ratai rateliukai“, skirtoje paminėti Tarptautinę dieną be automobilio, „Mažieji turistai“, „Aš bėgu – 2021“, sveikatingumo dienose, kurias vieną kartą per mėnesį organizuoja judesio korekcijos specialistas, 37 vaikai ir 2 mokytojai įgyvendino LFF projektą „Futboliukas“.

Visus metus buvo įgyvendinamas projektas „Sveikatiada“, kuriame dalyvavo 7 lopšelio-darželio vaikų grupės, mokytojai, auklėtojų padėjėjai, tėvai. Buvo organizuotos šios veiklos: „Pusryčiai madingai“, dalyvavo 3 grupės ir 3 mokytojai, „Pietų kovos“– 5 grupės ir 5 mokytojai, 10 tėvų, „Užkandžių fiesta“ – 4 grupės, 4 mokytojai, 8 tėvai, „Mankštiada“ – 5 grupės, 5 mokytojai, „Šokio virusas“ – 3 grupės, 3 mokytojai ir kt.

15 lopšelio-darželio pedagogų aktyviai dalyvavo respublikinės ikimokyklinių įstaigų darbuotojų asociacijos „Sveikatos želmenėliai“ veikloje.

**3. Įstaigos ir šeimos partnerystės vystymas siekiant darnaus asmenybės ugdymo(si).**

Vaiko kelias į gyvenimą prasideda tėvų namuose. Ikimokyklinė įstaiga padeda šeimai ugdyti vaiką, plėtodama socialinį jo patyrimą, sudarydama sąlygas gyventi mažoje vaikų bendruomenėje, teikdama kvalifikuotą pedagoginę, psichologinę pagalbą. Pedagogų ir tėvų bendradarbiavimas padeda siekti bendro tikslo, suartina tėvus su vaikais ir pedagogais. Tik tarpusavio pasitikėjimu ir pagarba grįstu bendradarbiavimu šeima ir ikimokyklinė įstaiga gali laiduoti sėkmingą vaiko asmenybės formavimąsi.

Geras bendravimas ir tarpusavio ryšys yra esminis tikros partnerystės bruožas. Bendravimas padeda žmonėms geriau suprasti vieni kitus, įsigilinti į kito vidinį pasaulį, skatina išklausyti kito nuomonę ir išsakyti savo. Pedagogai, kurie iš tikrųjų suvokia šeimos svarbą ugdant vaikus, ir tiki, kad dirbdami su tėvais gali daug pasiekti, gali sukurti tikrą partnerystę.

Atsižvelgiant į vaikų poreikius, tėvų lūkesčius, siūlymus, sukurta nauja ikimokyklinio ugdymo programa, kurios pagrindas – šeima, kuri yra pirmasis vaiko mokytojas bei remiasi nuostata, kad šeimos dalyvavimas yra svarbiausia sąlyga stiprinant ir plečiant vaikų ugdymą lopšelyje-darželyje.

Tėvai aktyviai dalyvauja lopšelio-darželio tarybos veikloje, kuri telkia ugdytinių tėvus įstaigos veiklos tikslams ir uždaviniams įgyvendinti. Taryba spendžia ugdymo proceso aprūpinimo, paramos klausimus, pritaria įstaigos strateginiam planui, metinei veiklos programai, direktoriaus ataskaitai, teikia siūlymus Skuodo rajono savivaldybės tarybai dėl projektų įgyvendinimo, dėl patrauklių, šiuolaikiškų, estetiškų aplinkų, atitinkančių higienos reikalavimus, įsigijimo, talkina formuojant materialinius, finansinius ir intelektinius išteklius.

Tėvams, sprendžiant jų vaikų problemas, sistemingai padeda Vaiko gerovės komisija – tvirtina individualias vaikų ugdymo programas, stebi ir analizuoja individualią vaikų pažangą, informuoja tėvus ir bendradarbiauja su mokytojais ir specialistais.

Tėvai yra lopšelio-darželio mokytojų ir pagalbos vaikui specialistų atestacinės komisijos nariai, betarpiškai dalyvauja svarstant klausimus dėl kvalifikacinių kategorijų suteikimo mokytojams.

Bendradarbiavimas – tai svarbus gebėjimas, atveriantis galimybes efektyviai siekti savo tikslų, mokytis iš kitų, nepasimesti sudėtingose situacijose, mokytis lyderystės ir iniciatyvos, įgyvendinant įvairius sumanymus. Jis prasideda šeimoje, vėliau persikelia į lopšelio-darželio, mokyklos kolektyvą.

Siekiant stiprinti įstaigos ir tėvų bendradarbiavimo ryšius, sukurta ir įgyvendinama bendravimo ir bendradarbiavimo su tėvais programa, kurios tikslas – vienyti tėvų ir mokytojų pastangas, siekiant aukštesnės ugdymo kokybės, plėsti bendradarbiavimo ryšius. Įgyvendinamos bendros šeimos ir lopšelio-darželio veiklos, sukuriama palanki aplinka sėkmingam vaikų ugdymui(si).

Vienu iš svarbiausių sėkmingo bendradarbiavimo faktorių yra kokybiškas informacijos pateikimas. 2021 m. lopšelis-darželis pradėjo dirbti su nauju elektroniniu dienynu „Mūsų darželis“. Jame pateikiama visa reikalinga ir svarbi informacija visai įstaigos bendruomenei. Tėvai susipažįsta su savo vaikų individualia pažanga, pasiekimais, ugdomosios veiklos planais ir kt. aktualia informacija. Dienynas padeda operatyviai spręsti iškilusias problemas, geriau tenkinami tėvų poreikiai ir interesai.

Šiais metais atnaujintas lopšelio-darželio internetinis puslapis. Jame galima rasti visą reikalingą informaciją apie įstaigą, jos veiklą, pačias naujausias ir aktualiausias naujienas.

Tėveliai aktyviai kartu su visa lopšelio-darželio bendruomene dalyvavo Kalėdinėje gerumo akcijoje „Mažosios pėdutės“, kurios metu aukojo (maistą, skanukus) mūsų augintiniams.

Visa lopšelio-darželio bendruomenė aktyviai dalyvauja ekologinėje akcijoje „Mes rūšiuojam“, kurios tikslas – didinti rūšiuojančios visuomenės gretas, skiepyti rūšiavimo įpročius ir ugdyti sąmoningumą. Tėvams sudaromos galimybės suvežti į lopšelį-darželį nebenaudojamą buitinę, kompiuterinę, audio-video techniką, baterijas. Šiemet surinkta 1 t 10 kg atliekų.

Nepriklausomai nuo to, kad jau 2 metai gyvename pandemijos sąlygomis, lopšelio-darželio bendruomenė organizuoja akciją „Baltasis badas“. Tėvelių dėka, pilna girininko mašinos priekaba kopūstų, morkų, grudų ir kt. išvežama miško gyvūnams ir paukščiams.

2021 metais skatinome mokytojus (auklėtojus) organizuoti edukacinius žygius į Apuolės piliakalnį, susipažinti vaikus su piliakalnio istorija, tyrinėti piliakalnio augaliją, sportuoti ir žaisti.

Matų bėgyje įvyko 17 edukacinių išvykų ir žygių į kitas vietoves: Mosėdžio akmenų slėnį, muziejų, Platelius, Barstyčius, Kretingą, Palangą ir kt.

Nemažo tėvų susidomėjimo sulaukė lopšelio-darželio projektas „Darželio video – Geltona, Žalia, Raudona“, skirtas Vasario 16-osios paminėjimui. Projekte dalyvavo visos įstaigos grupės ir 9 ugdytinių šeimos. Video paskelbus lopšelio-darželio *„YouTube“* kanale, *„Facebook“* paskyroje, sulaukta daugiau nei 1 000 peržiūrų.

Aktyviai ir geranoriškai tėveliai įsitraukė į projektą „Paukšteliai – mūsų draugai“. Projekte dalyvavo visi lopšelio-darželio vaikai, mokytojos, 48 tėveliai. Pagamintos 47 lesyklėlės, parengta virtuali nuotraukų paroda „Globoju paukštelius“.

Jau daugeliui žinoma šviesos ir moliūgų šventė „Mes už šviesą“ lopšelyje-darželyje tapo tradicija. Darželio takus nušviečia šviestuvai iš moliūgų, kuriuos ugdytiniai gamina kartu su tėveliais. 2021 metais pagaminta 118 šviestuvų.

2021-ieji metai paženklinti karantino ženklu, todėl visus metus 330 vaikų buvo ugdomi laikantis grupių izoliacijos principo, o tai reiškia, kad teko atsisakyti kontaktinių švenčių, renginių ar susibūrimų, bet ribojimai nesustabdė mūsų gyvenimo – į situaciją pažvelgėme kūrybiškai ir viską organizavome atskirai grupėse arba virtualiai. Kiekviena grupė visus metus kaupė gražiausių nuotraukų aplankalus ir išrinktas 3–5 nuotraukas sudėjo į bendrą 2021 m. nuotraukų vaizdo įrašą „Metai paženklinti karantino ženklu“. Nuotraukų vaizdo įrašas paskelbtas lopšelio-darželio *„YouTube“* kanale, todėl visa Darželio bendruomenė (tėvai, vaikai, darbuotojai ir kt.) gali džiaugtis prabėgusių metų akimirkomis.

Parengta virtuali nuotraukų paroda žiemos tematika: 3–4 m. vaikams „Sniego angelai tesaugo mus“, 5–6 m. vaikams „Besmegenių fiesta“. Ugdytiniai kartu su mokytojais, tėveliais kūrė sniege nuostabiausius angelus, lipdė besmegenius, kurie visai bendruomenei suteikė daug džiaugsmo.

Bendravimas ir bendradarbiavimas su socialiniais partneriais: Skuodo miesto seniūnija, bendrojo ugdymo mokyklomis, rajono, šalies lopšeliais-darželiais, UAB „Skuodo virvės“, „Kuršasta“, „Mirilda“, „Woodmeta“, Skuodo rajono savivaldybės viešąja biblioteka ir kt. labai svarbus, todėl kovo 10 d. įvyko renginys-koncertas „Mažoje širdelėje – visa Lietuva“. Renginys, tapęs tradiciniu, šiais metais pandemijos pakoreguotas, persikėlęs į virtualią erdvę, skirtas bendradarbiavimo su socialiniais partneriais stiprinimui. Renginio metu buvo įteiktos 6 „Metų socialinis partneris“ nominacijos.

Siekiant efektyviai įgyvendinti pokyčius besimokančioje organizacijoje, reikia kuo plačiau taikyti pasidalytosios lyderystės principus. Pasidalytoji lyderystė skatina pamatyti lyderį kiekviename, priklausomai nuo jo atliekamų darbų, ir apima ne tik pedagogus, bet ir pagalbinius darbuotojus, tėvus.

Ikimokyklinės įstaigos veiksmingumas priklauso ir nuo tėvų dalyvavimo joje, todėl siekiame plėtoti bendradarbiavimą su tėvais. Šiais pandemijos metais, iškilus problemoms, esant poreikiui, visada tariamasi su tėvais, pagal galimybes atsižvelgiama į tėvų pageidavimus, susijusius su jų vaikų ugdymu, saugumu. Dalyvavome LRT ir Europos transliuotojų organizuojamoje vaikų draugystės iniciatyvoje „Matau tave“, reikėjo parengti ir nufilmuoti šokį „Dinamitas“. Su kiekvienu tėvu buvo pakalbėta dėl dalyvavimo, surinkti sutikimai.

Tėvus pasitelkiame ir sprendimų priėmimui, atliekant nuomonių tyrimus – anketų, pokalbių, diskusijų metodais. Kad galėtume sklandžiai ir kokybiškai organizuoti nuotolinį ugdymą, lopšelio-darželio veiklos įsivertinimo grupė atliko tėvelių tyrimą apie nuotolinio ugdymo(si) patirtis. Tyrime dalyvavo 41 tėvelis. Tėvai gerai įvertino nuotolinį ugdymą(si), ypač patiko interaktyvios užduotys, tyrimas parodė, kad tėvams trūko laiko, nes vaikams reikėjo nuolatinės priežiūros ir pagalbos.

Buvo atlikta tėvų apklausa „Dėl vaikų priėmimo į grupes“. Apklausoje dalyvavo visi lopšelio-darželio tėvai. Vadovaujantis anketų išvadomis, buvo parengta vaikų priėmimo i grupes tvarka.

Tėvams buvo organizuojami nuotoliniai renginiai, susirinkimai. Visos grupės turi instaliuotą *Zoom* programą. Įgyvendinamuose projektuose kartu su vaikais dalyvavo ir tėvai. Visų grupių renginiai, šventės nufilmuojamos ir įkeliamos į grupių „*Facebook“* paskyras.

Vasaros pabaigoje vaikų, pradedančių lankyti lopšelį-darželį ar priešmokyklinio amžiaus grupes, tėveliams susitikimai su grupių mokytojais (auklėtojais), jų padėjėjais, administracija ir sutarčių pasirašymas buvo organizuojami lauke, laikantis visų saugumo reikalavimų.

Skuodo vaikų lopšelio-darželio direktoriaus pavaduotojui ugdymui sukūrus Skuodo vaikų lopšelio-darželio paskyrą socialiniame „*Facebook*“ tinkle, vyksta daug sklandesnė komunikacija bendruomenės viduje ir išorėje. Visos Darželio naujienos, svarbūs įvykiai tėvelius, pedagogus ir visos įstaigos bendruomenę pasiekia patogiai ir greitai.

Visi išmokome gyventi, dirbti ir džiaugtis bendraudami nuotoliniu būdu, bet suprantame, kad mūsų laukia dar daug iššūkių, nes pandemija rodo vis naujas grimasas. Mes, Skuodo vaikų lopšelio-darželio bendruomenė, įveiksime visus iššūkius ir sulauksime laiko, kai visi be baimės susitiksime švęsti gyvenimą gyvai.

**II SKYRIUS**

**KONTEKSTO (APLINKOS) ANALIZĖ**

Lietuvos, Skuodo rajono savivaldybės gyvenime vyksta sparti kaita įvairiose srityse, o tai kelia naujus iššūkius (ne visada teigiamus) švietimo sistemai ir kiekvienai švietimo organizacijai. Švietimą pripažįstant prioritetine sritimi, siekiama garantuoti visuotinį ankstyvąjį ikimokyklinį ir priešmokyklinį ugdymą, užtikrinant švietimo sistemos kokybę.

Švietimo politika orientuota:

• į kuo didesnį ikimokyklinio ugdymo prieinamumą: nuo 2021m. rugsėjo 1 d. Skuodo lopšelį-darželi lanko 16 vaikų, kuriems paskirtas privalomas ugdymas, organizuojamas, priešmokyklinio ugdymo grupių vaikų ir vaikų, kuriems paskirtas privalomas ugdymas, gyvenančiu toliau nei 3 km nuo lopšelio-darželio, pavėžėjimas (vežami 25 vaikai);

• į ugdymo kokybę, ugdymo turinio kaitą, ugdymo inovacijų diegimą. 2021 m. lopšelio-darželio priešmokyklinio ugdymo pedagogai naudojosi projekto „Inovacijos vaikų darželyje“ metu sukurtais metodiniais leidiniais, pagal projekto rekomendacijas rengė savo ilgalaikius projektus, planavo procesą ir kt.;

• į informacinių technologijų naudojimą ugdymo procese – Skuodo vaikų lopšelis-darželis STEM ugdymui skiria ypač didelį dėmesį;

• į kiekvieno vaiko individualią pažangą ir kt.

Problema: nors darbuotojų atlyginimai ikimokyklinio ir priešmokyklinio ugdymo pedagogų auga, pedagogo profesija netapo populiaria, todėl pedagogų suradimas, išauginimas vis dar lieka organizacijos vadovo rūpesčiu ir kt.

Ekonominiai pokyčiai: 2021 m. ir nuo 2022 m. sausio 1 d. pakeitus LR valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymui, išaugo vadovų, pedagogų ir mažiausiai uždirbančių lopšelio-darželio darbuotojų atlyginimų koeficientai, todėl pastaruoju metu nepedagoginių darbuotojų organizacijoje netrūksta – Skuodo savivaldybės ir aplinkinių rajonų gyventojai mielai dirba lopšelyje-darželyje.

Jau ne vienus metus organizacija turi galimybę pasinaudoti 1,2 proc. GPM paramos lėšomis, bet lėšos surenkamos nedidelės, nes daug jaunų mamų neturi darbo.

Nuo 2021 m. rugsėjo 1 d. valstybė patvirtino privalomą ikimokyklinį ugdymą, skyrė finansavimą – tai įgalino įsteigti 1,5 mokytojo padėjėjo etato, organizuoti vaikų, gyvenančių toliau nei 3 km nuo lopšelio-darželio, pavėžėjimą ir įsigyti nemažai gerų ugdymo priemonių ir kt.

Pagal Skuodo rajono savivaldybės tarybos sprendimu Nr. T9-177 patvirtintą Mokesčio už vaikų, ugdomų pagal ikimokyklinio ir priešmokyklinio ugdymo programas, išlaikymą Skuodo rajono savivaldybės mokyklose tvarkos aprašą nustatytas 15 Eur mokestis kitoms išlaidoms, nuo 2021 m. sausio mėn. surenkama daugiau lėšų į lopšelio-darželio biudžetą.

Problemos:Skuodo rajono savivaldybės kasmet skiriamų aplinkos lėšų dažniausiai pakanka tik vienos avarinės situacijos likvidavimui ar nedidelės dalies patalpų kosmetinių remonto darbų atlikimui, o Skuodo lopšeliui-darželiui būtinas „Saulutės“ korpuso kapitalinis remontas (renovacija), kurio vertė dabar jau viršys 2 milijonus eurų ir kt.

Keičiantis ekonominei šalies situacijai, neįtikėtinu greičiu augant maisto produktų, degalų, elektros energijos ir kt. kainoms tikėtinas švietimo organizacijų pajamų mažėjimas ir kt.

Technologiniai pokyčiai: perėjimas prie elektroninių dokumentų valdymo sistemų, įvairių bendravimo ir bendradarbiavimo virtualių platformų, sklandžiau ir greičiau vyksta vidaus bei išorės bendruomenės tarpusavio komunikaciją. Organizacija skiria pakankamai lėšų reikalingoms informacinėms technologijoms įsigyti.

Problema: nepakankamas kai kurių žmonių kompiuterinio raštingumo lygis.

Socialiniai pokyčiai: savivaldybėje vis dar stebimas gyventojų skaičiaus mažėjimas, gimstamumą viršijantis mirtingumas lemia neigiamą natūralią gyventojų kaitą (matomas vaikų skaičiaus mažėjimas jau netolimoje ateityje), nors ir grįžtančių iš užsienio gyventojų skaičius taip pat pastebimas. Gausėja socialinę atskirtį patiriančių ugdytinių, kuriems reikia specialiosios paramos, daugėja disfunkcinių šeimų (išsiskyrusių šeimų, tėvų, išvykusių į užsienį ir kt.) skaičius. Auga vaikų, turinčių įvairių specialiųjų ugdymosi poreikių, skaičius. Todėl visi pedagogai gilinasi į įtraukiojo ugdymo galimybes ir kt.

1 lentelė. Informacija apie vaikų skaičių vaikų lopšeliuose-darželiuose, bendrojo ugdymo įstaigose, turinčiose ikimokyklinio, priešmokyklinio ugdymo grupes

|  |  |  |
| --- | --- | --- |
| Kriterijai[[1]](#footnote-1) | 2021-09-01 | Pokytis per metus lyginatsu 2020-09-01[[2]](#footnote-2) |
| Vaikų skaičius, iš viso, iš jų: | 325 | Sumažėjo 3 vaikais |
| ikimokyklinio ugdymo grupėse | 256 | Sumažėjo 7 vaikais |
| priešmokyklinio ugdymo grupėse | 69 | Padidėjo 4 vaikais |
| Grupių skaičius, iš viso, iš jų: | 21 |  |
| priešmokyklinio ugdymo | 4 |  |
| ikimokyklinio ugdymo | 17 |  |
| Vaikų su spec. poreikiais skaičius, iš viso, iš jų: | 28 | Sumažėjo 1 vaiku |
| ikimokyklinio ugdymo grupėse | 20 | Padidėjo 3 vaikais |
| priešmokyklinio ugdymo grupėse | 8 | Sumažėjo 4 vaikais |
| Spec. grupių skaičius | 4 | Vykdant vaikų, turinčių specialiųjų ugdymosi poreikių, integraciją, specialiojo ugdymo „Aitvarų“ grupės 4 vaikai pagal Skuodo vaikų lopšelio-darželio vaikų, turinčių specialiųjų ugdymosi poreikių, ugdymo organizavimo tvarkos aprašo 14.3 punktą visiškai integruojami į ikimokyklinio ugdymo grupes. |
| Vidutinis vaikų skaičius grupėje, iš viso, iš jų: | 16  | Pagal Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ 6.1 papunktį specialiojo ugdymo grupėje ugdomi 6 vaikai. Dvi iš ikimokyklinio ugdymo grupių yra skirtos vaikams, turintiems specialiųjų ugdymosi poreikių, todėl sumažina vidutinį vaikų skaičių grupėje. |
| ikimokyklinio ugdymo grupėse | 15 | Mažėja bendras vaikų skaičius |
| priešmokyklinio ugdymo grupėse | 17 | Pagal Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ 6.2 papunktį, mišrioje specialiojo ugdymo grupėje ugdomi 10 vaikų, vienoje mišrioje grupėje nuo rugsėjo 1 d. ugdomi 9 vaikai – tai sumažina vidutinį vaikų skaičių grupėse. |
| spec. grupėse | 7 | Nekito |
| Vaikų, laukiančių eilėje, skaičius | 0 |  |
| Savaitinę grupę lankančių vaikų skaičius | 0 |  |

Vaikų skaičius naujiems mokslo metams lopšelyje-darželyje išaiškėja tik rugsėjo 1 d., o suformuoti grupes, paskirstyti pedagogus reikia iš anksto, tai kiekvienais metais kelia nerimą ir apsunkina organizacijos veiklą rugpjūčio mėnesį.

2 lentelė. Informacija apie darbuotojų skaičių ir jų darbo užmokestį

|  |  |  |  |  |
| --- | --- | --- | --- | --- |
| Pareigybės pagal finansavimo šaltinius | Etatų skaičius 2021-09-01 | Darbuotojų skaičius2021-09-01 | Vidutinis mėnesio **bruto** darbo užmokestis eurais 2021-09-01 | Komentarai[[3]](#footnote-3) |
| **Savivaldybės biudžeto lėšos** | **62,52** | **61** |  |  |
| Direktoriaus pavaduotojas ugdymui | 1,24 | 1 | 1 349 |  |
| Direktorius | 0,62 | 1 | 1 555 |  |
| Logopedas | 0,45 |  | 596 |  |
| Logopedas metodininkas | 0,45 |  | 683 |  |
| Socialinis pedagogas | 0,3 |  | 367 |  |
| Specialusis pedagogas | 0,6 | 1 | 406 |  |
| Psichologo asistentas | 0,3 |  | 367 |  |
| Mokytojas metodininkas PU | 0,42 |  | 320 |  |
| Vyresnysis mokytojas PU | 1,05 | 1 | 307 |  |
| Mokytojas PU | 0,21 |  | 284 |  |
| Mokytojas metodininkas IKI | 2,56 | 3 | 494 |  |
| Vyresnysis mokytojas IKI | 2,24 | 2 | 465 |  |
| Mokytojas IKI | 4,58 | 4 | 422 |  |
| Meninio ugdymo mokytoja metodininkė | 1 | 1 | 1 601 |  |
| Vyresnysis meninio ugdymo mokytojas | 1 | 1 | 1 425 |  |
| Meninio ugdymo mokytojas | 1 | 1 | 1 319 |  |
| Judesio korekcijos specialistas | 1 | 1 | 1 262 |  |
| Vairuotojas | 1 | 1 | 761 |  |
| Viešųjų pirkimų ir sandėlio administratorius | 1 | 1 | 985 |  |
| Personalo ir raštinės vadovas | 1 | 1 | 1 323 |  |
| Direktoriaus pavaduotojas ūkio reikalams | 1 | 1 | 1 266 |  |
| Kompiuteristas | 0,5 | 1 | 416 |  |
| Sveikatos ir maitinimo organizavimo specialistas | 1,5 | 2 | 858 |  |
| Auklėtojo padėjėjas | 26,75 | 27 | 778 |  |
| Valytojas | 1,25 | 1 | 642 |  |
| Pagalbinis darbininkas | 2 | 2 | 642 |  |
| Kiemsargis | 1,5 | 1 | 642 |  |
| Virėjas | 4 | 4 | 816 |  |
| Skalbinių prižiūrėtojas | 1 | 1 | 642 |  |
| Skalbėjas | 1 | 1 | 642 |  |
| **Mokinio krepšelio lėšos**  | **33,53** | **33** |  |  |
| Direktorius | 0,38 |  | 953 |  |
| Direktoriaus pavaduotojas ugdymui | 0,76 | 1 | 826,76 |  |
| Logopedas | 1,05 | 1 | 1 393 |  |
| Logopedas metodininkas | 1,05 | 1 | 1 593 |  |
| Socialinis pedagogas | 0,7 | 1 | 856 |  |
| Specialusis pedagogas | 1,4 | 1 | 950 |  |
| Psichologo asistentas | 0,7 | 1 | 856 |  |
| Mokytojas metodininkas PU | 1,58 | 2 | 1 206 |  |
| Vyresnysis mokytojas PU | 3,95 | 4 | 1 158 |  |
| Mokytojas PU | 0,79 | 1 | 1 065 |  |
| Mokytojas metodininkas IKI | 5,44 | 5 | 1 051 |  |
| Vyresnysis mokytojas IKI | 4,76 | 5 | 988 |  |
| Mokytojas IKI | 9,72 | 9 | 901 |  |
| Vaikus lydintis asmuo | 1 | 1 | 642 |  |
| Vairuotojas | 0,25 |  | 161 |  |
| Etatų (darbuotojų) skaičius,iš viso | **96,05** | **94** |  |  |

Nuo 2021 m. įsigalioję 2017 m. sausio 17 d. Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo Nr. XII-198 pakeitimai (suvestinės redakcijos 2021-01-01 iki 2021-06-30, nuo 2021-07-01 iki 2020-08-31, nuo 2021-09-01 iki 2021-12-31), padidino pedagogų darbo užmokestį, tai motyvavo darbuotojus geriau atlikti savo pareigas, džiaugtis, kad pagaliau buvo atkreiptas dėmesys ir į ankstyvojo ugdymo pedagogus, jų sunkų ir svarbų darbą.

3 lentelė. Informacija apie pedagogų kvalifikaciją

|  |  |  |
| --- | --- | --- |
| Kvalifikacinės kategorijos | Darbuotojų skaičius | Komentarai  |
| Iš viso  | Suteikta kvalifikacija 2021 m. |
| Mokytojų kvalifikacinės kategorijos  | 40 |  | 3 darbuotojai neturi suteiktos mokytojo kvalifikacinės kategorijos, du šiuo metu mokosi ŠU ir dar nebaigę studijų, vienas – Klaipėdos universitete. |
| Mokytojas  | 13 |  |  |
| Vyresnysis mokytojas  | 13 |  |  |
| Mokytojas metodininkas | 11 |  |  |
| Mokytojas ekspertas  |  | 1 | 2021 m. gruodžio 15 d. suteikta mokytojo eksperto kvalifikacinė kategorija. |
| Pagalbos mokiniui specialistų kvalifikacinės kategorijos | 6 |  | 1 darbuotojas neturi suteiktos kvalifikacinės kategorijos. |
| Logopedas | 1 |  |  |
| Logopedas metodininkas | 1 |  |  |
| Specialusis pedagogas | 1 |  |  |
| Judesio korekcijos mokytojas | 1 |  |  |
| Psichologo asistentas | 1 |  |  |

Per 2021 metus Darželio vadovai kvalifikaciją kėlė 188 valandas, pedagogai – 331 dieną (473 valandos), vidutiniškai vienam pedagogui tenka 7 dienos, 2 pedagogai baigė pedagoginius-psichologinius kursus. Įgyvendinant „Naujai pradėjusių dirbti pedagogų auginimo modelį“ organizacijoje, 2021 m. Šiaulių universitete studijavo 5 pedagogai, Klaipėdos universitete – 1 pedagogas, Klaipėdos valstybinėje kolegijoje – 1-as auklėtojo padėjėjas.

4 lentelė. Informacija apie mokinių neformalųjį švietimą

|  |  |  |
| --- | --- | --- |
| Kriterijai  | 2021-09-01 | Pokytis per metus lyginat su 2020-09-01 |
| Neformaliojo švietimo būrelių skaičius | 16 | 5 šokių, 1 darbuotojų, 1 dailės, 9 muzikos, pokytis +12 |
| Neformaliojo švietimo užsiėmimų trukmė per savaitę, val.  | 11,5 |  |
| Mokinių, lankančių neformaliojo švietimo užsiėmimus, skaičius | 225 |  |
| Vidutinis mokinių skaičius būrelyje | 15 |  |

Turime po vieną salę kiekviename lopšelio-darželio korpuse, kuriose vyksta muzikos, kūno kultūros, būrelių užsiėmimai, renginiai, todėl salėse yra sunku sudaryti sąlygas visiems užsiėmimas vykti.

5 lentelė. Informacija apie atliktą patalpų ir inventoriaus remontą

|  |  |  |  |
| --- | --- | --- | --- |
| Remontuota patalpa, inventorius | Remonto darbų aprašymas | Išlaidos, tūkst. Eur | Finansavimo šaltinis |
| Liepaitės korpuso salė, „Pagrandukų“ grupės patalpos.  | Suremontuota „Liepaitės“ korpuso salės sienos, grindys, vienos grupės visos patalpos (grupė, miegamasis, rūbinė, veranda), abiejose patalpose sumontuotos pakabinamos lubos, nauji šviestuvai | 9,0 | Pajamos už teikiamas paslaugas. |
| Saulutės korpuso lauko rūsys | Renovuotas lauko rūsys „Saulutės“ korpuse, įvesta ventiliacinė anga | 8,673 | Pajamos už teikiamas paslaugas, 6 000 Eur savivaldybės biudžeto lėšos |
| Kitos patalpos | Atliktas kosmetinis remontas įvairiose patalpose pagal poreikį. | 1,150 |  |
| Vertikalios žaliuzės | „Liepaitės“ korpuso salėje ir dviejose grupėse bei miegamuosiuose pakabintos vertikalios žaliuzės | 1,0 | Pajamos už teikiamas paslaugas |
| Lauko inventorius | Nupirkta dvi žaidimo aikštelės, dvi smėlio dėžės, sūpynės, 21 suoliukas, 5 lauko mobilios virtuvėlės, 5 mobilūs staliukai. | 15,0607 | Pajamos už teikiamas paslaugas |
| Baldai grupėms |  Keturios senos rūbinių spintelės pakeistos naujomis. Nupirkta 11 spintelių į grupes ir kabinetus, 3 rašomieji stalai grupėms, dviem grupėm po 5 stalų su kėdutėmis komplektus ir 2 komplektai sekcijų grupėms. | 1,900 | Pajamos už teikiamas paslaugas |
| Informacinės technologijos | Įsigyti 8 interaktyvūs ekranai, 2 hibridinės klasės, 15 planšetų, 2 kompiuteriai, spausdintuvas. | 28,929 | Pajamos už teikiamas paslaugas, 6 300 Eur valstybės lėšos |

Negalime iš lėšų, gaunamų už paslaugas, skirti lėšų „Saulutės“ korpuso pastato remontui, nes laukiame korpuso renovacijos.

6 lentelė. Informacija apie mokinių pavėžėjimą

|  |  |  |
| --- | --- | --- |
| Rodikliai  | Reikšmė2021-09-01 | Komentaras  |
| Mokyklinių autobusų skaičius  | 2 |  |
| Pavėžėjimo paslauga mokykliniais autobusais besinaudojančių mokinių skaičius | 21 |  |
| Maršrutų skaičius per dieną | 3 | Kasdien 7.30 val.:Skuodo vaikų lopšelis-darželis–Pakalniškių kaimas–Didžiųjų Rūšupių kaimas–Mažųjų Rūšupių kaimas–Narvydžių kaimas–Kanyzelio kaimas–Skuodo vaikų lopšelis-darželis (mokykliniu autobusu „Mercedes-Benz Sprinter 514CDI“, valstybinis numeris LPZ304).Skuodo vaikų lopšelis-darželis–Krakių kaimas–Puodkalių kaimas–Skuodo vaikų lošelis-darželis (autobusu „Opel Vivaro“, valstybinis numeris DRD 736).Kasdien 8.20 val.:Skuodo vaikų lopšelis-darželis–Luknių kaimas–Skuodas (mokykliniu autobusu „Mercedes-Benz Sprinter 514CDI“, valstybinis numeris LPZ304).Kasdien 16.00 val.:Skuodo vaikų lopšelis-darželis–Kanyzelio kaimas–Narvydžių kaimas–Mažųjų Rūšupių kaimas–Didžiųjų Rūšupių kaimas–Pakalniškių kaimas–Skuodo vaikų lopšelis-darželis (mokykliniu autobusu „Mercedes-Benz Sprinter 514CDI“, valstybinis numeris LPZ304).Skuodo vaikų lopšelis-darželis–Puodkalių kaimas–Krakių kaimas–Skuodo vaikų lopšelis-darželis (autobusu „Opel Vivaro“, valstybinis numeris DRD 736).Kasdien 16.50 val.:Skuodo vaikų lopšelis-darželis–Luknių kaimas–Skuodas (mokykliniu autobusu „Mercedes-Benz Sprinter 514CDI“, valstybinis numeris LPZ304). |
| Bendra rida per dieną, km | 144 |  |

Lopšelio-darželio autobusais vežami 25 vaikai, todėl visiškai patenkinami priešmokyklinio ugdymo vaikų, kurie gyvena toliau nei 3 km nuo ugdymo įstaigos, ir vaikų, kuriems pagal skirtą privalomą ikimokyklinį ugdymą yra skirta pavėžėjimo paslauga, pavėžėjimo poreikiai.

**III SKYRIUS**

**STRATEGINIŲ TIKSLŲ ĮGYVENDINIMAS**

|  |
| --- |
| 1 strateginis tikslas[[4]](#footnote-4) – užtikrinti ugdymo programų vykdymą, jų įvairovę. |
| Tikslas[[5]](#footnote-5) – sudaryti sąlygas kiekvieno vaiko prigimtinių, socialinių, pažintinių poreikių tenkinimui, kurti aukštų lūkesčių ir sėkmės kultūrą organizacijoje. |
| 7 lentelė. Tikslą įgyvendinančios programos patvirtintų asignavimų panaudojimas |
| Programos kodas | Programos pavadinimas | Asignavimų panaudojimas (tūkst. Eur) |
| Asignavimų planas | Patikslintas asignavimų planas\* | Panaudotaasignavimų | Panaudota asignavimų (proc.)\*\* |
| 1 | 2 | 3 | 4 | 5 | 6 |
| 1.1.1.1 | Ugdymo proceso organizavimas ir vykdymas lopšeliuose-darželiuose | 1416,5 | 1534,3 | 1507,1 | 98,2 |
| *Iš jų ES ir kita tarptautinė finansinė parama* | 2 |  | 1 | 50 |
| \* Jeigu asignavimų plane, įskaitant patikslinimus ataskaitiniam laikotarpiui, asignavimai didėja ar mažėja daugiau nei 5 proc. lyginant su asignavimais, nurodytais asignavimų plane, to priežastys trumpai paaiškinamos po lentele. Paaiškinimai pateikiami dėl patikslintų asignavimų programos lygiu.\*\* Jeigu asignavimų panaudojimo procento nuokrypiai viršija 10 proc., jie ir jų priežastys trumpai paaiškinami po lentele. |
| ***1 grafikas.*** *Teikiamų paslaugų prieinamumas, procentais**\** n *– ataskaitiniai metai*2021 m. patenkinome visus tėvų prašymus dėl lopšelio-darželio lankymo.***2 grafikas.*** *Pritraukta labdaros-paramos lėšų, Eur*2021 m. pritraukėme daugiau labdaros-paramos lėšų, tėveliai išreiškė didesnį norą skirti lopšeliui-darželiui 1,2 proc. GPM paramos lėšų. |

**IV SKYRIUS**

**PAPILDOMA INFORMACIJA**

8 lentelė. Informacija apie mokinių pasiekimus ir lankomumą

|  |  |  |
| --- | --- | --- |
| Kriterijai  | 2021 m. | Komentarai  |
| Mokinių, dalyvavusių/laimėjusių įvairiuose rajoniniuose renginiuose skaičius[[6]](#footnote-6) | 338/68 |  |
| Mokinių, dalyvavusių/laimėjusių įvairiuose respublikiniuose renginiuose skaičius[[7]](#footnote-7) | 1556/67 |  |
| Mokinių, dalyvavusių/laimėjusių įvairiuose tarptautiniuose renginiuose skaičius[[8]](#footnote-8) | 47/0 |  |

Vaikų lopšelio-darželio ugdytiniams įvairūs renginiai 2021 m. (rajoniniai, respublikiniai, regioniniai) dažniausiai vyko virtualioje erdvėje, kuriuose prizinės vietos ne visada skiriamos.

9 lentelė. Informacija apie projektinę veiklą

|  |  |  |  |
| --- | --- | --- | --- |
| Kriterijai  | 2021 m.(skaičius) | Vertė, Eur | Komentarai |
| Įgyvendinta ES lėšomis finansuotų projektų  | 111 | 5 995,9070 714,29 | Projektas „Bendrystės džiaugsmas“ (08.6.1-ESFA-T-927-01-0073), dalyvavo 8 vaikai ir 15 asmenų.ESFA projektas „Edukacinių procesų modernizavimas Skuodo rajono savivaldybės ikimokyklinio ugdymo įstaigose“, projekto kodas Nr. 09.2.1-ESFA-K-728-02-0019Projekto išlaidų  suma – 70 714,29 (septyniasdešimt tūkstančių septyni šimtai keturiolika eurų 29 ct).Dalyvavo 260 vaikų.Projekto pavadinimas: 2020-1-LT02-ESC11-006747 „Dofor a Cause, Notfor Applause“Projekto laikotarpis: 2020-09-01–2021-07-01Savanorė – VIKTORIIA ZAVALNASavanorė dirbo 5 grupėse: „Lašiukai“, „Ežiukai“, „Boružėlės“, „Skruzdėliukai“, „Buratinai“.Iš viso vaikų: 86Už visus finansinius reikalus, apgyvendinimą, maistą, atvykimą atsakingas Rietavo atviras Jaunimo centras. |
| Įgyvendinta VB ir įvairių fondų lėšomis finansuotų projektų | 111 |  | Šviečiamosios gyvulininkystės programa, dalyvavo 25 vaikai, laimėta 3 vieta.Įgyvendintas Lietuvos masinio futbolo programos „Sugrąžinkime vaikus į stadionus“ projektas „Futboliukas“. Dalyvavo 2 grupės, 37 vaikai ir 2 mokytojos. Iš Lietuvos masinio futbolo asociacijos gavome priemonių: 1 futbolo kamuolį, 5 minkštus kamuolius, 4 vnt. marškinėlių, 34 užduočių knygeles.Lopšelis-darželis dalyvauja valstybinių institucijų, socialiai atsakingų verslo įmonių ir nevyriausybinių organizacijų projekte „Svekatiada.“ (Lėšų negavome). Projekte dalyvauja 7 lopšelio-darželio vaikų ugdymo grupės, 7 mokytojai, 130 vaikų. |
| Projektinėje veikloje dalyvavusių mokinių skaičius  | 546 |  |  |
| Iš viso: |  | 76 710,19 |  |

VB ir įvairių fondų finansuojamuose projektuose grynosios piniginės lėšos neskiriamos (vaikai aprūpinami ugdymo priemonėmis, aprangomis, sportiniu inventoriumi).

10 lentelė. Informacija apie panaudotus asignavimus

|  |  |  |
| --- | --- | --- |
| Rodikliai  | Panaudota, tūkst. Eur | Komentarai  |
| Iš viso  | Išlaidoms  | *iš jų, DU* | Turtui |
| Savivaldybės biudžeto lėšos  | 802,3 | 796,3 | 711,8 | 6 |  |
| Mokymo lėšos  | 559,7 | 559,7 | 537,5 |  |  |
| Valstybės biudžeto lėšos  | 40,8 | 28,8 | 6,6 | 12 |  |
| Pajamos už suteiktas paslaugas  | 99,7 | 78,0 |  | 21,7 |  |
| Projektinės veiklos lėšos[[9]](#footnote-9) | 2,0 | 2,0 | 1,1 |  | Valstybės lėšos – 96ES lėšos – 1 953 |
| Kitos pajamos *(1,2 proc. GPM, gauta labdara ir pan.)2,9* | 1,6 | 1,6 |  |  |  |
| Iš viso | 1506,1 | 1466,4 | 1257,0 | 39,7 |  |
| Kreditorinis įsiskolinimas 2021-12-31, iš viso, Eur | 10404,00 | 10404,00 |  |  |  |

11 lentelė. Išvestiniai rodikliai

|  |  |  |
| --- | --- | --- |
| Rodikliai  | 2021 m. | Komentarai  |
| Išlaidos, tenkančios 1 mokiniui/vaikui, iš viso, Eur | 4634,15 | Vieno mokinio išlaikymo suma išauga dėl specialiojo ugdymo grupėse esančio vaikų skaičiaus (pagal higienos normas maksimalus vaikų skaičius – 6). 1506100/ iš vaikų sk. |
| iš jų, savivaldybės biudžeto lėšos | 2468,61 | 802300/iš vaikų sk. |
| mokymo lėšos | 1722,15 | 559700 /iš vaikų sk. |
| Išlaidos tenkančios vienai klasei/grupei, iš viso, Eur | 71719,05 | 1506100 / iš gr. sk. |
| iš jų, savivaldybės biudžeto lėšos | 38204,76 | 802300/ iš gr. sk. |
| mokymo lėšos | 26652,38 | 559700/ iš gr. sk. |
| Vienam mokytojui/tenka mokinių | 8 | Mažą vienam mokytojui tenkantį vaikų skaičių lemia mažas vaikų skaičius specialiojo ugdymo grupėse (pagal higienos normas maksimalus vaikų skaičius – 6). |
| Ugdymo įstaigos bendrasis plotas, tenkantis vienam mokiniui, m2 | 12,85 | 3251,06 m² „Saulutės“ bendras plotas;924,59 m² „Liepaitės“ bendras plotas. |
| Valomas plotas, m2/1 valytojai | „Saulutės“ korpuse – 800„Liepaitės“ korpuse – 200 |  |
| Prižiūrimas plotas, m2/1 kiemsargiui | „Saulutės“ korpuse – 8585„Liepaitės“ korpuse – 5404 |  |
| Darbo užmokesčio fondo pokytis, lyginant su ankstesniais metais, proc. | +14,4 proc. | Padidėjo, nes pagal 2017 m. sausio 17 d. Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymą Nr. XII-198 kilo darbuotojų darbo užmokestis. |

Audronė Pitrėnienė, tel. (8 440) 70 161

Skuodo vaikų lopšelis-darželis

2021 metų veiklos ataskaitos priedas

**VERTINIMO KRITERIJŲ ĮGYVENDINIMO ANALIZĖ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Strateginio tikslo kodas | Programos kodas | Programos tikslo kodas | Uždavinio kodas | Vertinimo kriterijus | Vertinimo kriterijaus kodas  | Faktiniai duomenys | 2021 m. planas(švietimo įstaigos) | Įvykdymas proc. |
| 2019 m. | 2020 m. | 2021 m. |  |
| 1 | 1 | 1 |  | Patenkintų prašymų priimti į ikimokyklinio ugdymo įstaigas dalis, proc. | R-1-1-1 | 98 | 99 | 100 | 97 | 103 |
| 1 | 1 | 1 |  | Ikimokykliniame ir priešmokykliniame ugdyme dalyvaujančių 3–5 metų vaikų, proc. | R-1-1-4 | 67,8 | 63,71 | 64,61 | 67,3 | 96 |
| 1 | 1 | 2 |   | Pagalbos mokiniui specialistų skaičiaus pokytis, vnt. | R-1-2-1 | +1,5 | +1 | +4 | +1,25 | 320 |
| 1 | 1 | 2 |  | Įgyvendintų higienos specialistų rekomendacijų dalis, proc.  | R-1-2-2 | 100 | 100 | 100 | 95 | 105 |
| 1 | 1 | 3 |  | Pritraukta labdaros – paramos lėšų, tūkst. Eur[[10]](#footnote-10) | R-1-3-1 | 2,942 | 1,255 | 1,556 | 0,9 | 173 |

\_\_\_\_\_\_\_\_\_\_\_\_\_\_\_\_\_\_\_\_\_\_\_

1. [↑](#footnote-ref-1)
2. Jei pokytis didelis, pakomentuoti. [↑](#footnote-ref-2)
3. Komentuoti pokyčius. [↑](#footnote-ref-3)
4. Viešojo sektoriaus subjekto strateginiai tikslai turi sutapti su Skuodo rajono savivaldybės veiklos plano strateginiais tikslais. [↑](#footnote-ref-4)
5. Viešojo sektoriaus subjekto Strateginiame veiklos plane numatyti tikslai. [↑](#footnote-ref-5)
6. Pateikiami du skaičiai – dalyvių/laimėtojų skaičius. [↑](#footnote-ref-6)
7. Pateikiami du skaičiai – dalyvių/laimėtojų skaičius. [↑](#footnote-ref-7)
8. Pateikiami du skaičiai – dalyvių/laimėtojų skaičius. [↑](#footnote-ref-8)
9. Pateikiamos visų finansavimo šaltinių lėšomis finansuojamų projektų lėšos (tiek savivaldybės biudžeto, tiek valstybės biudžeto ar tarptautinių fondų). [↑](#footnote-ref-9)
10. Skaičiuojamos rėmėjų skirtos lėšos, 1,2 proc. GPM lėšos, labdaros lėšos ir pan. [↑](#footnote-ref-10)